Villy Søvndal (SF), 1999-03-05:
Vi er overordnet enig i det tema, som Kristeligt Folkeparti rejser, der hedder nødvendigheden af mere tid i børnefamilierne.
Det, vi så skal diskutere i dag, er en bestemt måde at løse det problem på.
Det synes vi til gengæld ikke er særlig heldigt i den udformning, det har fået i Kristeligt Folkepartis forslag.
Det, vi leder efter, er modeller, der forener familieliv og arbejdsliv, og ikke modeller, der siger til den ene part, at nu deltager I ikke, som det første af Kristeligt Folkepartis forslag lyder.
Vi synes, det er langt sjovere at gå videre med de ordninger, vi kender som orlovsordninger, ved at forbedre dem.
Vi har jo en fælles interesse i at få forhøjet orlovssatserne fra de nuværende 60 pct., som vi lavede i et finanslovforlig med regeringen, Venstre og De Konservative, op til, for vores vedkommende gerne 100 pct., men i hvert fald til de 80 pct., det oprindelig var, for at sikre, at også lavtlønsfamilier har reel adgang til at anvende orlovsordningerne.
Derudover vil vi gerne gå videre med fleksible orlovsordninger.
Vi fremsatte selv et forslag sidste forår, som var meget parallelt med, hvad dele af fagbevægelsen har spillet ud med, bl.a. SiD og KAD og HK.
Forslaget går ud på, at man udstyres med en orlovsret, jeg tror, det i den offentlige debat er blevet betegnet som et klippekort.
Når man så har den mængde orlov, som samfundet vælger at tilbyde et menneske, kan man jo selv vælge, om man ønsker at strikke det sammen ved at nedsætte den daglige arbejdstid, ved at nedsætte den ugentlige arbejdstid fra en 5-dages-uge til en 4-dages-uge, eller ved at lave en sammenhængende periode, som vi kender i dag.
Jeg har i øvrigt forstået på Det Radikale Venstres ordfører, at Det Radikale Venstres socialpolitiske ordfører er meget enig i den model.
Til gengæld synes jeg, at Kristeligt Folkepartis forslag indeholder i hvert fald to helt alvorlige problemer.
Man understreger i punkt 6, jeg citerer: »Det er en betingelse for at modtage støtte, at den forælder, der vælger at passe barnet, ikke modtager arbejdsløshedsdagpenge, kontanthjælp, førtidspension, ydelser vedrørende uddannelsesorlov, statens uddannelsesstøtte eller lignende overførselsindkomster.«
Det er en sætning, der på forhånd udelukker i størrelsesordenen ca. 800.000 danskere fra den her ordning.
800.000 mennesker bliver her strøget, og vel at mærke de mennesker, der er i lavindkomstgrupperne.
Jeg synes, der er et og andet næsten Bert Brechtsk ved, at det er de her grupper, der skal finansiere, at man kan få penge i Charlottenlund.
Sådan i forhold til bare en almindelig socialpolitisk profil synes jeg, at Kristeligt Folkeparti rammer fuldstændig skævt med forslaget her.
Hvad med alle dem, der kun har nydt godt af 7 års skolegang i sin tid?
Kan de gå hen og bede om kompensation
for den gymnasieuddannelse, den videregående uddannelse, de aldrig fik?
Hvad med dem, der har været heldige ikke at skulle benytte sig af et sygehussystem, har de en særlig trækningsret af den grund?
Osv., osv.
Man åbner altså for en meget, meget principiel diskussion, som jeg i øvrigt også synes at regeringen åbnede for i finanslovforliget med de borgerlige i forbindelse med efterlønnen.
Der er det også sådan, at hvis man ikke udnytter retten til efterløn, får man en særlig præmie på godt 100.000 kr.
Jeg har spurgt statsministeren, om det var udtryk for samme tankegang, at ikkeudnyttede rettigheder efterlod en særlig trækningsret.
Jeg vil meget advare imod, at man gør det her og forlader et system, et dansk system, der er kendetegnet ved, at det yder hjælp til mennesker, der har behov.
Jeg vil derfor afvise det konkrete indhold i Kristeligt Folkepartis forslag, men vi deltager meget gerne i konkrete og knap så ideologisk bestemte forsøg på at finde et svar, der sikrer børnefamilierne mere tid og så i øvrigt også sikrer de alvorlige problemer på børneområdet, plads til de børn, der venter, kvalitet i de tilbud, vi giver til børn, og en speciel optagethed af de dårligst stillede børn, hvor vi også ved, at ventelisterne er et meget stort problem.